Sell in May and go away
เข้าสู่ช่วงปิดเทอมของโรงเรียนนานาชาติทีไร ทำให้รู้ตัวว่าหน้าร้อนของฝรั่งกำลังเริ่มขึ้น นักลงทุนและผู้จัดการลงทุนที่เป็นผู้ปกครอง
10 ก.ค. 2560

โดย...จิรวัฒน์ สุภรณ์ไพบูลย์ ผู้บริหารสายงานธุรกิจบริการไพรเวทแบงก์ ธนาคารกสิกรไทยเข้าสู่ช่วงปิดเทอมของโรงเรียนนานาชาติทีไร ทำให้รู้ตัวว่าหน้าร้อนของฝรั่งกำลังเริ่มขึ้น นักลงทุนและผู้จัดการลงทุนที่เป็นผู้ปกครอง เริ่มลาหนีความร้อนที่ปีนี้จะดูรุนแรง ในตลาดลงทุนมีการพูดว่า Sell in May and go away กันหนาหูมากขึ้น ซึ่งเป็นคำกล่าวที่แพร่หลายในหมู่นักเล่นหุ้น สื่อความหมายให้นักลงทุนขายหุ้นที่ถืออยู่ออกในเดือน พ.ค. แล้วค่อยกลับเข้ามาลงทุนอีกครั้งในเดือน พ.ย. โดยนักลงทุนส่วนหนึ่งเชื่อว่าการหลีกเลี่ยงการลงทุนในตลาดหุ้นในช่วง พ.ค.-ต.ค.นั้น ให้ผลดีกับพอร์ตการลงทุนมากกว่า เนื่องจากสถิติชี้ว่าตลาดหุ้นให้ผลตอบแทนต่ำ (Underperform) ในช่วงดังกล่าว โดยเฉพาะเมื่อเปรียบเทียบกับช่วง พ.ย.-เม.ย.ตั้งแต่ปี 1950 เป็นต้นมา พบว่าดัชนีอุตสาหกรรม Down Jones ให้ผลตอบแทนเฉลี่ย 0.3% ในช่วง พ.ค.-ต.ค. แต่กลับให้ผลตอบแทนช่วง พ.ย.-เม.ย. สูงถึง 7.5% ซึ่งยังไม่มีใครสามารถให้เหตุผลกับสิ่งที่เกิดขึ้นได้อย่างชัดเจน มีเพียงการเชื่อมโยงที่ว่า ช่วง พ.ค.-ต.ค. ตลาดหุ้นมีการซื้อขายที่เบาบาง เนื่องจากนักลงทุนส่วนหนึ่งพักร้อนออกจากตลาด แล้วกลับเข้ามาใหม่ในช่วงฤดูหนาวอย่างไรก็ตาม เมื่อคำนึงต้นทุนในการขายล้างพอร์ตและซื้อกลับเข้าใหม่ อีกครั้ง กลยุทธ์ Sell in May and go away อาจไม่ค่อยคุ้มค่านัก และช่วงจังหวะการลงทุนในแต่ละช่วงเศรษฐกิจ แต่ละปีอาจแตกต่างกัน การศึกษาโดย Bank of America Merrill Lynch พบว่ากลยุทธ์นี้มักจะใช้ได้ผลในปีที่ 3 ของเทอม (วาระในการดำรงตำแหน่ง 4 ปีของประธานาธิบดีสหรัฐ) จากข้อมูลตั้งแต่ปี 1897 ช่วงฤดูหนาวของปีที่ 3 ของเทอม ตลาดให้ผลตอบแทนเฉลี่ย 11% ในขณะที่ช่วงฤดูร้อนผลตอบแทนติดลบเล็กน้อย แต่ในปีอื่นๆ ของเทอม ตลาดให้ผลตอบแทนเฉลี่ยใกล้เคียงกันที่ 3% และ 2% ในช่วงฤดูหนาวและฤดูร้อนตามลำดับ)นอกจากนี้ จากการศึกษาข้อมูลย้อนหลัง 142 ปี ของ CXO Advisory Group เพื่อเปรียบเทียบ 3 กลยุทธ์การลงทุน ได้แก่ 1) Sell in May and go away 2) ทำตรงข้ามกัน 3) ถือพอร์ตการลงทุนตลอดทั้งปี (Buy &amp; Hold) พบว่ากลยุทธ์ที่ 1 ให้ผลตอบแทนดีกว่า 2 แต่กลยุทธ์ที่ 3 ให้ผลตอบแทนสูงที่สุด โดยเฉพาะอย่างยิ่งเมื่อนำเอาต้นทุนในการซื้อเข้าและขายออกมาประกอบอีกทางเลือกหนึ่งที่น่าสนใจกว่าการขายล้างพอร์ต คือการปรับพอร์ตการลงทุนไปหาหุ้นที่ได้รับผลดีจากการพักร้อน เช่น หุ้นหมวดการบริโภค และหมวดการดูแลสุขภาพ ซึ่งเป็นการใช้จ่ายที่เกิดขึ้นในช่วงพักร้อนนั่นเอง